Една  иновационна форма на извънкласна работа за развиване на творческите възможности  на учениците
                                                   Тодорка Лазарова-Мавродиева
Преподавател по български език и литература в ГПАЕ “Гео Милев“-
Бургас

В историята на човешката цивилизация личността на учителя винаги е мяра за духовните хоризонти на обществото. В този смисъл професията изисква високо чувство за отговорност-пред учениците,пред родителите,пред обществеността,а може би преди всичко-пред самия себе си.Взаимодействието учител-ученик-родител е важно за формиране на личностна позиция у подрастващите.Оптимизацията на учебно-възпитателния процес,използването на ИКТ, работата по проекти,извънкласната дейност са факторите, които водят до високи резултати.
Убедена съм, че извънкласната работа се явява едно своеобразно продължение на учебно - възпитателния процес. Педагогическата ми практика през годините доведе до създаването на една интересна младежка формация, наречена "Литературно общество". Тази форма дава възможност да се обхване една широка младежка аудитория, да се работи с помощта на родителската общественост и културните институти за духовното израстване на младите хора. Считам, че работата на един литературен клуб е важна, но тя е свързана с една по -малка част  ученици творци. Вярвам, че в българското училище извънкласната работа е нещо толкова необходимо за възпитаване на младите хора. Допирът с изкуството дава тази прекрасна възможност.
През 1994г. по инициатива на моите учениците на базата на клуба по художествено слово бе сформирано Литературно общество, чиято задача бе да организира работата с изкушените от изкуството млади хора. Дейността бе адресирана към една по - широка младежка аудитория. Инициативите на литературното общество в гимназията се превърнаха в истински духовни празници.
Създаването на нашето Литературно общество е новаторска стъпка в работата на българското училище. В резултат на творческите ни търсения се роди една интересна форма за извънкласна дейност. Инициативите на младежката формация имат за цел да създадат условия за пробуждане на творческите възможности на учениците. Идеята е чрез провеждане на интересни мероприятия да обхванем повече ученици, да накараме младите хора да се почувстват творци и съзидатели на красивото в живота.

Идеята за тази нова форма на работа е резултат от моите дългогодишни търсения като педагог в сферата на извънкласната дейност. Уверена съм, че младият човек, докоснал се до изкуството, обогатява своята душевност, а това е толкова необходимо в наше време.
Най - общо можем да формулираме нашите цели в три насоки:

1.	Разгаряне творческата енергия на младите хора, пробуждане на интереса им към изкуството.
2.	Разширяване на младежката аудитория, към която е адресирана дейността на Литературно общество.
3.	Приобщаване на родителската общественост към възпитателните цели на училището.
Ресурси
1.	Творческо сътрудничество с културните институти в града /музеи, читалища, библиотеки, писателски групи/.
2.	Културни връзки с  неправителствени   организации, развиващи дейност в областта на културата.
3.	Творческо сътрудничество с други младежки организации, формирования и съюзи.
4.	Потенциалът на връзката Училище - Училищно настоятелство.
Обхват на дейността
1.	Организират се училищни мероприятия, които отговарят на духовните потребности на учениците в дадено учебно заведение.
2.	Осъществяват се инициативи, които са младежки срещи между ученици от различни училища, творчески клубове и арт-клубове.
3.	Обвързване дейността на Литературното общество с работата на различни културни учреждения и институти, с групата на писателите, с неправителствени културни организации.
Структурата на младежката организация позволява да се организират интересни инициативи, тъй като в Инициативния съвет са включени ученици с различни интереси. Те участват в провеждането на мероприятията, които привличат широка публика. Слово, музика, танц се свързват в своеобразен синтез, който превръща младежките срещи в незабравими духовни празници. Литературният клуб успешно подготвя участието на учениците творци в различни международни, национални и регионални конкурси.
Голяма част от инициативите се провеждат в сътрудничество с библиотеки, музеи, с литературни клубове в други училища и др. Традиционните срещи с творци, литературните четения се обогатяват с нови съвременни форми. Провеждат се неформални срещи - разговори за изкуството, обсъждане на литературни сборници, конференции, поетични вечери и др. Нова стъпка е изготвянето на електронни презентации за творци от нашия град. Идеята е учениците да подготвят сайт за поетите и писателите от местната творческа група.

В своята педагогическа дейност обръщам сериозно внимание на творческото участие на учениците в учебно-възпитателния процес. В работата залагам на оптимизиране на учебното съдържание по български език и литература и на използването на подходящи методи на взаимодействие между учител и ученик за формиране на личностна позиция у подрастващите и за преодоляване на репродуктивния начин на мислене.
	Съвременните млади хора са обсебени от неограничените възможности , които им предлага виртуалният свят на Интернет-пространството.
	Мисля, че голямата ни задача като литератори е да възродим интереса към литературата , за да могат младите хора да почувстват магията на изкуството. Извънкласната работа е своеобразно продължение на учебния процес. Убедена съм в положителния ефект от провокирането на ученическата активност от умението в учебния процес да се внася оригиналсност , артистичност и свежа младежка мисъл. Възможност за това им дава работата по иновационния проект „Благовете -  алтернатива на литературния процес”.
	Кое ме подтикна да потърся такава форма , която да провокира ученици с различни интереси ?По този начин се постарах да накарам и младежи , които се увличат от новите технологии , да се почувстват съпричастни.
	В IX клас след изучаване не Библията проведох урок обобщение на тема: „Метафори на доброто”. Самостоятелните задачи включваха написването на есе , подготвяне на рисунки върху библейски сюжети , две ученички съставиха кръстословица върху теми от Вечната книга , а екип от „изкушени” от компютърните технологии ученици изготвиха блога, където бяха качени текстовете. С рисунките бе изготвена изложба.
	Учениците направиха съвременен прочит на Вечната книга. Търсиха библейски мотиви и в литературните произведения , които познават.
	Могат ли 10-те божи заповеди да имат интерпретация в съвременен вариант? С електронна презентация ученичка с мюсюлманско вероизповедание разкри пред съучениците си основните положения в Корана. Изводът на учениците бе , че и в Библията , и в Корана се открива стремеж към доброто , толерантност към другия , към различния.
	Младите хора имат нужда от нравствен коректив на агресията , която ги заобикаля. Да се търси доброто в света е път те да открият красивото в себе си и в живота.
	В дискусията в един от класовете се включи и известната бургаска поетеса Бина Калс , която в своето творчество използва библейски мотиви , за да ги насити със съвременно звучене. Нейните творби се превърнаха в творческа провокация за учениците. Това бе един вълнуващ разговор за доброто , поезията ,  младостта.
	Дискусията за доброто бе разнообразена и с есетата на ученици творци. Решаването на кръстословицата се превърна в интересен игрови момент от урока. За вярно отговорилите бяха подготвени малки награди.
	Откритият урок бе включен в огранизирания от РИО – Бургас семинар на тема : „Нови форми за развиване на компетентностите на учениците за устно и писмено изразяване” .
	По проекта „Блоговете – алтернатива на литературния процес” проведох и урок обобщение при изучаване на старогръцката литература. Като творческа провокация използвах стихотворението „Итака” на Константинос Кавафис. Учениците с желание се включиха в поставените самостоятелни задачи според своите интереси. Часът се превърна в своеобразна творческа работилница , което даде възможност всеки да намери своето място. Художниците се включиха в изложбата от рисунки върху сюжети от старогръцката митология. Литераторите написаха вълнуващи есета , а екип от „компютърни специалисти” създадоха блога „Итака”. Отново кръстословицата , изработена от ученици , се превърна в игрови момент.
	Проектът позволява да се осъществят междупредметни връзки и така да се постигне по-голяма оптимизация на учебния процес. Интеграционните уроци се посрещат с интерес от учениците. Разбира се , подобен род уроци изискват много добра подготовка. Те са подходящи при обобщение на изучен материал. Независимо от напрегнатата учебна програма , учителят може да организира такъв истински духовен празник за своите възпитаници. Уверявам ви , че удовлетворението е взаимно.
	Ще споделя и за моя опит да приложа проекта и в извънкласната дейност , която за мен е своеобразно продължение на урочната работа. Литературното общество , една интересна форма за работа с учениците, която ръководя , огранизира „Уъркшоп”. Учениците творци бяха разделени на няколко групи. Всяка от тях получи задача – раздадени бяха дребни предмети , които трябваше да играят ролята на творческа провокация. Докато участниците създаваха своите текстове за определено време , публиката бе включена в интересни занимания. Чрез откъси от литературни произведения на бургаски автори , посветени на кътчета от нашия град , бе направена литературна карта на Бургас. Целта бе чрез конкретни примери да се представят творческите аспекти на работата за образоване на юношите като читатели и автори на текстове.
	В своята работа винаги съм съчетавала учебната и възпитателната дейност. Старая се провежданите инициативи да бъдат запомнящи се , да допълват знанията и уменията на учениците. Доказателство , че това е верният път , бе достойното представяне на моя випуск на I ДЗИ и завоюваното V място в страната.
	Членове на Литературното общество са носители на първи награди на международни,национални,регионални и общински литературни награди.Клубът е но сител на много награди на Община-Бургас и на РИО.
Опитът ни е споделян на семинари,организирани от РИО-Бургас,на кръгли маси,сбирки на МО в различни училища и др..Има и много публикации в регионалния и националния печат,отразяващи нашия опит.
          Педагогическата ми работа показва необходимостта от тъ рсенето на
интересни форми на извънкласна дейност ,за да се развие творческият потенциал на младото поколение.
					Тодорка Лазарова-- Мавродиева
					Учител в ГПАЕ „Гео Милев” - Бургас